Else Winther Andersen (V), 2002-05-22:
Venstre ser positivt på regeringens initiativ til udflytning
af statslige institutioner.
Udflytning af statslige arbejdspladser er resultatet af det beslutningsforslag, som også Venstre var med til at vedtage sidste år.
Vi vil dermed være med til at sprede de statslige arbejdspladser.
Venstre tror på, at udflytningen af statslige arbejdspladser fra hovedstadsområdet til provinsen er en af måderne at få arbejdspladser ud på.
Og det seneste initiativ er jo nu, at regeringen har peget på de tre områder, man for nuværende vil flytte: Rigsarkivet, opgaver i Skov- og Naturstyrelsen samt etablering af Økonomiministeriets nye sikkerhedsstyrelse.
I Venstre bakker vi det fuldt op, og vi tror, at det kan være med til at skabe nye arbejdspladser rundt om i Danmark.
Men vi siger også, at vi jo ikke bare skal flytte på må og få.
Det må nøje overvejes, og det skal ses som en proces, så vi får en samfundsmæssig, økonomisk og regionaløkonomisk effekt af det, vi gør.
For Venstre ønsker et Danmark i balance.
Det handler nemlig ikke bare om udflytning af statslige arbejdspladser.
Et af de punkter, som er utrolig vigtige for en udvikling i yderområderne, er, at der er en god infrastruktur.
Virksomheder i yderområderne er afhængige af en god infrastruktur.
Det gælder bl.a., når de skal have transporteret deres varer til og fra virksomhederne.
Hvis vejen er for lang og for besværlig, så døjer de med at kunne klare sig konkurrencemæssigt.
Så hvis forholdene ikke er i orden, kan det knibe for virksomhederne også at kunne få den uddannede arbejdskraft.
Der skal være en fornuftig løsning på, hvordan man kommer frem og tilbage.
Vi kan jo også tage
sådan noget som møllefabrikken Vestas, der har lavet en filial i området ved Nakskov.
Det er jo store, tunge elementer, man der skal transportere, og det bliver altså vigtigt, at motorvejsprojektet Ønslev-Sakskøbing på den måde vil komme til at reducere transporttiden, men det vil bestemt også få betydning for udviklingen af erhvervsvirksomhederne på Lolland-Falster.
Det er de private virksomheder, der er drivkraften for vækst og udvikling, og derfor er det også vigtigt, at der bliver skabt de bedst mulige rammer for virksomhedernes udfoldelse og virkelyst.
Det er også vigtigt, at de enkelte regioner påtager sig det ansvar, som er påkrævet for at udvikle sig og benytte deres styrker, og alle har nogle styrker.
De centrale omdrejningspunkter er i den regionale udvikling.
Det skal være mere attraktivt at drive virksomhed, og det skal være fordelagtigt at gøre en god indsats.
Vi skal forbedre iværksætternes vilkår og styrke deres økonomiske råderum, så det kan betale sig at starte en virksomhed, og så det fortsat kan være inspirerende at drive den.
Der kommer vi ikke uden om, at f.eks. udflytning kan komme ind i billedet.
Men en region er også utrolig afhængig af, at der findes gode uddannelsesmuligheder.
Placering af uddannelsesinstitutioner har en stor betydning for udbuddet af arbejdskraft i regionerne og dermed også for regionernes indkomstudvikling.
Uddannelsesinstitutioner er med til at trække unge til området.
De unge, som vælger en videregående uddannelse, flytter væk, og de bliver tit boende det nye sted og flytter ikke tilbage.
Uddannelsesinstitutionerne er med til at skabe nye virksomheder, som igen tiltrækker iværksættere.
CVU-loven er også et eksempel på det.
Her er der taget hensyn til institutionernes geografiske placering og muligheder for at tilgodese behovet for videregående uddannelse, og det er vel at mærke uden for universitetsbyerne.
Det, vi gør for øjeblikket ved at sammenlægge AMU-centrene og erhvervsskolerne, kan også have en positiv regional effekt.
Ved at man foretager en målrettet efteruddannelse af præcis den arbejdskraft, der er brug for i de enkelte regioner, og ved at videreuddanne inden for de områder, hvori regioner har specialiseret sig, styrker man regionens udviklingsmuligheder og hjælper også dermed til at øge regionens konkurrenceevne.
De regionale vækstmiljøer, som er et samarbejde imellem virksomheder og uddannelsesinstitutioner, er også et godt eksempel på, hvordan man har kunnet fremme udviklingen og væksten især i små og mellemstore virksomheder, som har begrænsede ressourcer til selv at hjemtage ny viden og udvikle medarbejdere.
Det har en positiv regional konsekvens
Vigtigheden af samarbejde mellem uddannelse, erhverv og forskning er meget stor.
Jeg kan ikke lade være med at tænke på Nordjylland, og hvor stor arbejdsløsheden i grunden var
dér, da jeg for godt 20 år siden begyndte at læse på Aalborg Universitetscenter.
Og så ser jeg, hvad det har udviklet sig til i dag, hvor Nordjylland er blevet et kerneområde for mobiltelefonindustrien.
Det er i kraft af det samarbejde, der er opstået imellem uddannelsesinstitutionerne, herunder universitetet, og erhvervslivet og forskningen.
Regeringen satser også på at styrke regionerne netop ved overskriften »It til alle«.
Regeringens it- og telepolitiske handlingsplan for 2002 fokuserer jo bl.a. på vækstområderne i Danmark.
Der tales om vækstområder i Nordjylland, som jeg nævnte, med hensyn til mobiltelefonområdet med et meget stort antal fuldtidsansatte beskæftigede.
It-vækstområderne eller -klyngerne er centrale for den fremtidige erhvervsudvikling i Danmark.
Deres udvikling bør fremmes mest muligt, samtidig med at der skabes sammenhæng til andre særlige it-erhvervsområder i Danmark.
Regeringen er gået målrettet efter den håndsrækning til mindre og mellemstore virksomheder bl.a. på it-området, og det er Venstres holdning, at en mere effektiv vidensspredning i Danmark både kan og skal være med til at modvirke en økonomisk og social skævvridning af landet.
Vi ser i Venstre med tilfredshed på, at regeringen afsætter 20 mio. kr. i perioden 2002-2005 med henblik på at skabe grundlag for en regional udvikling.
Udflytning af statslige institutioner er en begyndelse på at få skabt gode rammer for væksten ude i regionerne, og det ser vi absolut som noget positivt, og vi støtter en videreudvikling af det.
Vi ønsker i Venstre, at den regionale vækst og udvikling får de bedste vilkår, så vi får et Danmark, hvor der er sikret gode og ligelige levevilkår, uanset hvor i landet man bor.
Vi ønsker et Danmark i balance.
Sluttelig vil jeg af gode årsager, da vi er medforslagsstillere,
selvfølgelig være med til at anbefale det forslag til vedtagelse, der er fremsat.